OKTÓBER 6.
A dicsőséges Szent Tamás apostol emléke
hajnali szolgálaton
Tropár 3. hang
Szent Tamás apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… most és… 
Nemünk üdvösségének közbenjárója, * himnuszokban dicsérünk téged, Istenszülő Szűz, * mert a te Fiad és a mi Istenünk * a tőled fölvett testben a kereszt kínszenvedését elfogadván *’ megváltott minket a romlástól, mint Emberszerető.
Az első zsoltárcsoport után bűnbánati leülők 
2. hang
Gondolj, lelkem, ama félelmetes nap vizsgálatára, * rettegj az örök büntetés kiszabásától, * bűnbánati könnyekkel kiálts fel: *’ Vétkeztem, én Istenem, könyörülj rajtam!
Már most rettegek a te félelmetes ítélőszékedtől, Uram, * amelyben majd mindenlátó ítéletben vizsgálsz engem, * mert cselekedeteimért nem nyerhetek üdvösséget. * De bőséges a te irgalmad, könyörülj rajtam, Krisztus Isten, *’ és üdvözíts engem!
Dicsőség... most és... Istenszülő-ének
Téged magasztalunk, Istenszülő, így kiáltván: * Üdvözlégy, gyökér, kiből mag nélkül Isten sarjadzott, *’ aki a kereszten halált szenvedett.
A második zsoltárcsoport után kathizma
5. hang
Mindnyájan szent énekekkel magasztaljuk Krisztus apostolát * és tanítványát az ő emléknapján, * mert ő a szögek helyét megérintette, * és Istennek tetsző módon a mi felfogásunkat is megerősítette * a hitet megszilárdítva az egész világon, * és az Üdvözítőhöz esedezik érettünk, *’ hogy irgalmazzon a mi lelkünknek.
Dicsőség... most és... Istenszülő-ének ugyanarra
Kérd mindig a tőled megtestesült Úristent, * aki érettünk, bűneink miatt enyészetre ítéltekért, megtestesült, * azért, hogy könyörüljön rajtunk és haragját fordítsa el tőlünk * és az ő neheztelését, * akik híven hangoztatjuk és szüntelenül magasztaljuk *’ ó Tisztaságos, az ő kegyelme nagyszerűségét.
Kánon
I. óda. 4. hang
A hatalmas vezéreket, * a lélek hármas tehetségét, süllyeszd, kérlek téged, * ki a Szűztől születtél, * a szenvedélymentesség mélységébe, * hogy a test halálakor, győzelmi dobszóval, * diadalmi éneket énekelhessek néked! 
Mikor megláttad, dicsőséges, az Atya kezdetnélküli Fiát, az Isten-Igét, aki a mi alakunkban jelent meg a földön, tenyereddel megérintetted kezét és oldalát. Esedezzél most hozzá, hogy üdvözítse szolgáidat!
Jézus az én Istenem, aki a titkokat is ismeri, a veséket vizsgálja s a szíveket fürkészi, téged, boldog Tamás apostol, az ő isteni megjelenése szolgájának, tanújának és szent apostolának küldött.
Titokzatos vizek patakjává lettél, s az istenismeret kiárasztásával köröskörül megöntözted a föld arcát és az Egyház egészét, a Szentlélek zúgásával megszüntetted a sokistenhit téveszméjét.
Istenszülő-ének
Elpusztítottad a halált és az enyészetet, mert megszülted Krisztust, az enyészhetetlenség forrását, ki az enyészhetetlenség kegyelmével is fölékesítette az emberi természetet, szeplőtelen, magasztalásra méltó Istenszülő!
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 4. hang
Sem a bölcsességgel, * sem erővel vagy gazdagsággal nem dicsekszünk, * hanem csak veled, Krisztus, * az Atyának személyes Bölcsessége, * mert nincsen más szent * kívüled, ó Emberszerető!
Erények szépségével és csodákkal ékeskedtél, az indusok rútságát az isteni világosság fénysugarával vontad be, és a hittel homályosságuk közepette is felragyotattad a fényt, isteni látnok!
A Szentlélek tüzétől lángra lobbantál, isteni fényű nyílként kirepültél, és csodáiddal a világot megvilágosítottad, Isten választotta Tamás!
Beavatást nyertél az isteni bölcsesség hitigazságaiba, és mint a villanó villám, megvilágosítottad a föld határait, Tamás apostol!
Istenszülő-ének
A szenvedélyek rohama szorongat, de te erősíts meg, Szeplőtelen Szűz, ki a megtestesült Istent szülted, hiszen rajtad kívül nincs más segítségem!
Katavászia 
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Kathizma
8. hang. Minta: A Bölcsességet és Igét...
Az istenes tanítás hálójával * a szellemi halakat összegyűjtötted, * és mint zsenge áldozatot Istenhez vezetted. * Krisztus sebhelyeinek viselésére vágyódtál, * és a szenvedésben őt követted. * Azért mi, kik a te ünneplésedre összejöttünk, * kötelességszerűen tisztelünk téged, * dicsőséges apostol, * és összhangzóan hangoztatjuk: * Kérjed Krisztus Istent, hogy bűnbocsánatot adjon nekünk, *’ akik buzgón ünnepeljük a te szent emlékünnepedet!
Dicsőség... most és... Istenszülő-ének ugyanarra
A Mennyek Ajtaját, a Frigyszekrényt, * a legszentebb hegyet, a fényt sugárzó felhőt, * a mennyei létrát, a szellemi Paradicsomot, * Éva váltságát és a mindenség nagy kincsét énekeljük meg, * mert benne jött létre a világ üdvössége és a régi vétkek megbocsátása. * Azért kiáltjuk neki: * Imádd a te Fiadat és Istenedet, *’ hogy engedje el azok bűneit, akik hittel imádják a te Szülöttedet!
IV. óda. 4. hang
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
Magasztos csodákat műveltél, az isteni tanítás tartalmát világosan előadtad, igehirdetéseddel az egész világra elterjesztetted és az zengi is: Dicsőség a te erődnek, Krisztus!
Magasztalunk téged, boldog, tiszteletreméltó Tamás, az Ige szemlélője és hű szolgája, az ő dicsőségének és nagyszerűségének tanúja, hűséges sáfára és apostola!
Leraktad az alapkövet, mégpedig a szegletkövet, és fölépítetted a híveknek a mennyegzős csarnokot és az égi hajlékot, boldog, dicséretreméltó Tamás, apostolok vezéralakja!
Istenszülő-ének
A megműveletlen földet, mely az élet kalászát termette, a könnyű felhőt, mely az életadó Esőt ontotta, a legszentebb Szüzet hívjuk segítségül, és hangoztatjuk: Dicsőség a te erődnek, Krisztus!
Katavászia
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 4. hang
Az istentelenek nem fogják meglátni * a te dicsőségedet, Krisztus! * De mi, ó Egyszülött, az Istenség atyai dicsőségének fénye, * az éjszakában előtted virrasztunk, * s magasztalunk téged, Emberszerető!
Krisztus dicsőségének fényétől tündöklővé lettél, Szent apostol, megtapintottad életadó oldalát és benne az áldás kimeríthetetlen mélységére leltél és a világot gazdaggá tetted.
Nem volt ott a te első megjelenésednél Tamás, és nem hitt a tanítványoknak, de később hívővé lett, s örvendezve fölkiáltott: Uramnak, Istenemnek hirdetlek téged, Nagyirgalmú!
A te dicsőséged lelkes ege, Tamás, lelki mennydörgéssel kiáltva vallotta és örömhírként hirdette, Krisztus, hogy te vagy az ő Ura és Istene!
Istenszülő-ének
Tedd győztessé elmémet a szenvedélyeken és vesd alá ezek lázongását gondolkodásomnak, Istennek szeplőtelen jegyese, ki a mi lelkünk Üdvözítő Istenét szülted!
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 4. hang
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által.
A te hitetlenséged, Tamás, meggyógyítja mindenkinek a lelkét emésztő hitetlenségét, mert kétségtelenül megvizsgáltad a szögek és a lándzsa helyét.
Életadó Krisztus, hatalmaddal az apostolt tüzes nyílként ellenségeid szívébe küldted és ő azoknak fegyveres zsákmányát hozzád vezette.
Megszüntetted, Könyörületes, a bálványáldozatokat a te keresztáldozatoddal és Isten-követ apostolaidnak keresztáldozatával, kik a te szenvedéseidet utánozták.
Istenszülő-éne
Ó, minden csodánál nagyszerűbb csoda! A Szűz férfitől meg nem közelítve méhébe fogadta s össze nem szorítja azt, aki a mindenséget körülfogja.
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!
Konták
4. hang. Minta: Kijelentéd...
Krisztus apostola és valódi szolgája * isteni kegyelemmel eltelve * bűnbánattal kiáltott föl: *’ Te vagy az én Istenem és Uram!
Ikosz
Mikor Péter Krisztus tanítványához, * Isten követéhez, Tamáshoz, * a nagy Titokvizsgálóhoz így kiáltott: * „Láttuk az Urat!” * az így felelt: * „Hacsak nem látom az ő kezein a szögek nyomait, és kezemet az ő oldalába nem teszem, * nem hiszem!” * De a mindenség Teremtője és Uralkodója, mert mindenkit üdvözíteni akar, * szolgai alakban megjelenik * és így szól Tamáshoz: * „Nyújtsd ide kezedet és tedd az én oldalamba, * és ne légy hitetlen, hanem hívő, * mert Én a te Urad és Istened vagyok!” * Az pedig bűnbánattal kiáltja: * „Valóban az én Uram és Istenem vagy!”
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
Mint apostol az égi karral örvendezve együtt vigadozol a mennyekben, ó Boldog, és örvendezve zenged: Áldott vagy te dicsőséged templomában, Uram!
A föld egyik szélétől a másikig elhatott a te szózatod és Istenes tanításod hangja s megtanítottad az embereket az énekre: Áldott vagy te dicsőséged templomában, Uram!
A Szentháromság templomává lettél, dicséretre méltó apostol, a bálványok templomait és oltárait leromboltad, de templomokat emeltél Krisztus Isten dicséretére és magasztalására.
Istenszülő-ének
Megszabadultunk a te szülésed révén a szolgaság törvényétől, mert te, Istenszülő, férfitől meg nem közelítve a Szabadítót szülted nekünk. Áldott vagy te az asszonyok között, Szeplőtelen!
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 4. hang
Az istenfélő ifjakat * hajdan a tüzes kemencében megőrzé az Istenszülő szülöttje; * akkor ugyan csak előképben, * most pedig valósággal működvén, * az egész mindenséget dicsőítő énekre buzdítja: * Áldjátok az Urat, az Úr minden művei * és magasztaljátok őt mindörökké!
A megtestesült Istenhez csatlakoztál és olyannak mutatkoztál, mint aki a testről elfeledkezik, természetfölötti szemlélődésre jutottál, Isten közelségétől átistenültél és hangoztattad: Áldjátok az Urat, az Úr minden művei, és magasztaljátok őt mindörökké!
Rabul ejtett Isten szeretete, s érte a halált kívántad, ó boldog, és apostoltársaiddal így kiáltottál: „Menjünk, hogy mi is meghaljunk vele!”, közben ezt is hangoztatván: Áldjátok az Urat, az Úrnak minden művei, és magasztaljátok őt mindörökké!
Krisztus titeket égi vizek felhőjévé tett, teljesen bölcs apostolok, és ti az istenismeret záporával elárasztjátok és megnedvesítitek az Egyházat, és zengitek: Áldjátok az Urat, az Úr minden művei, és magasztaljátok őt mindörökké!
Istenszülő-ének
Szenny nélküli, szeplőtelen és az egész életszentség szentélye vagy, mert megszülted az Atyával együtt kezdetnélküli, mindenkit megszentelő, legszentebb Igét. Azért Téged, Szent Szűz, áldunk és magasztalunk mindörökké.
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 4. hang
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő!
Fényes kocsi voltál, dicsőséges, és engedelmesen, Istenhordozó lélekkel körülhordoztad az üdvösségre a benned ülő Igét, aki fölemeli magasztalóidat.
A te boldog emlékünnepedet ünnepelve azért könyörgünk, hogy megszabaduljunk minden vihartól a te bátor közbenjárásodra, mellyel mint Krisztus apostola élhetsz, minden tiszteletre méltó Istenlátó!
Ma mindnyájan a te emlékedet ünnepeljük, Tamás apostol, világosíts meg, híven szentelj meg, könyörgéseddel szabadíts meg minket mindenkor a kísértésektől, a megkörnyékezésektől és a szenvedélyektől.
Istenszülő-ének
Isten Jegyesévé lett Anya és teljesen érintetlen Szűz voltál, a szüzességet és a szülést egybekapcsoltad, szeplőtelen Nagyasszony! Az egész teremtés Alkotóját és Urát szülted.
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének
Az apostolé
A végtelen kegyelmű Krisztus apostola és szemtanúja! Adj békességet az egész földkerekségnek és győzelmet a Krisztust szerető uralkodóknak. Kérj számunkra bűnbocsánatot, Tamás, és mi magasztalunk téged, Istenkövet tanítvány!
Másik
Krisztus, a nagy Nap, nagy világosságot árasztó fénysugárként Indiába küldött, hogy a ködös eltévelyedést eloszlasd és a népet fölvilágosítsd a háromszemélyű egy Isten tiszteletéről, aki mindnyájunkat megőriz, bölcs Tamás, titkok apostola!
Istenszülő-ének
Isten szeplőtelen Anyja, apostolok, vértanúk, próféták és szentéletűek nagy Magasztaltja, tedd kegyessé Fiadat, az Urat irántunk, a te szolgáid iránt, mikor az ítélőszékben ül, hogy mindenkinek érdeme szerint fizessen meg, Istennek Szülője!
Dicséreti sztihirák
1. hang 
Krisztust követted, Tamás apostol, * és a világról lemondtál. * Tanítását kincstáradba gyűjtötted, * és apostolává lettél, * a pogányok közé mentél, * és azok tévelygéstől és szenvedélyektől elvakult lelkét * az Üdvözítő parancsaival megvilágosítottad, *’ hogy higgyenek az egylényegű Háromságban! (kétszer)
4. hang
Az istenismeret tüzével * lelkedet megvilágosítottad, * és mindenben az Uralkodó követőjévé lettél, * hűséges tanítvány, Tamás apostol! * A szent Kereszt horgászbotjával az istenfélő lelkeket a tudatlanság mélységéből kiemelted, * és India lakóinak elsötétült elméjét * szintén kihalásztad az isteni Lélek horgával. * Járj közben mindenkor Krisztus Isten előtt, *’ hogy üdvözítse a mi lelkünket!
A halászat mélységét otthagytad, * a Kereszt horgászbotjával elindultál, * s azzal mindenkit összefogtál, * Tamás apostol! * Az Ige szeplőtelen oldalát kezeddel megérintetted, * és a szögek helyére ujjadat bebocsáthattad. * Járj közben mindenkor Krisztus Istennél, *’ hogy üdvözítse a mi lelkünket!
Dicsőség... 6. hang
Az isteni dolgokat szemlélted * és Krisztus bölcsességének titokzatos szellemi kelyhe voltál, * Szent Tamás apostol! * Néked az igazak lelke örvendezik, * mert a Szentlélek isteni hálójával * a népeket kiemelted a tudatlanság mélységéből. * Sionból kegyelmet árasztó folyamként kiáradtál * és az egész világra az istenhit tanítását árasztottad. * Krisztus szenvedését követted, * lándzsával átdöfték oldaladat * és leáldoztál az enyészhetetlenség felhőjében. *’ Esedezzél hozzá, hogy könyörüljön a mi lelkünkön!
Most és... Istenszülő-ének
Istenszülő, te vagy a valódi szőlővessző, * ki megnövesztetted nekünk az élet gyümölcsét. * Hozzád könyörgünk: * imádd a szent apostolokkal * és minden szenttel együtt az Uralkodót, *’ hogy irgalmazzon a mi lelkünknek!
Nagy dicsőítés
Tropár 3. hang
Szent Tamás apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… most és… 
Nemünk üdvösségének közbenjárója, * himnuszokban dicsérünk téged, Istenszülő Szűz, * mert a te Fiad és a mi Istenünk * a tőled fölvett testben a kereszt kínszenvedését elfogadván *’ megváltott minket a romlástól, mint Emberszerető.

